
2013 M. LIETUVA PIRMININKAUS ES TARYBAI

2013 m. balandžio 30 d. pranešimas VIR
Seime dirbo COSAC sekretoriatas
Rengiantis Lietuvos pirmininkavimo Europos Sąjungos (ES) Tarybai parlamentinio matmens renginiams, šiandien Seime dirbo ES valstybių narių parlamentų Europos reikalų komitetų konferencijos (COSAC) sekretoriatas. Susitikime su Seimo Pirmininko pavaduotoju, Europos reikalų komiteto (ERK) pirmininku Gediminu Kirkilu ir Seimo Pirmininko pavaduotoju, ERK pirmininko pavaduotoju Petru Auštrevičiumi aptartos preliminarios COSAC pirmininkų susitikimo liepos 7-8 d. ir COSAC plenarinio posėdžio spalio 27-29 d. Vilniuje darbotvarkės.
Kaip vienas iš COSAC pirmininkų susitikimo liepą akcentų numatytas Europos Komisijos Pirmininko pavaduotojo, atsakingo už ryšius su nacionaliniais parlamentais, Marošo Šefčovičiaus (Maroš Šefčovič) pranešimas apie tolesnius ES žingsnius politinės ir ekonominės sąjungos link.
COSAC plenariniame posėdyje spalį planuojamos diskusijos apie 2014 m. vyksiančius Europos Parlamento rinkimus kaip debatų apie ES ateitį su Europos piliečiais platformą, ES ekonomikos augimo strategijos „Europa 2020“ įgyvendinimą, taip pat ES nacionalinių parlamentų vaidmenį, svarstant ES reikalus, ypatingai ekonomikos ir biudžeto politikos srityse, bei regioninį bendradarbiavimą ir makroregionines ES strategijas.
COSAC sekretoriato delegacija susitikimuose su Seimo kancleriu Jonu Mileriu, Komunikacijos departamento direktore ir Lietuvos pirmininkavimo ES Tarybai Seime koordinatore Loreta Raulinaityte bei Europos reikalų komiteto biuro vedėja Renata Lygiene ir specialistais svarstė COSAC dabartinio pirmininkavimo ES Tarybai trejeto – Airijos, Lietuvos ir Graikijos – darbinius ir organizacinius klausimus.
COSAC sekretoriato delegacijoje, viešėjusiose Seime, dalyvavo nuolatinė COSAC sekretoriato narė Libė Kuryn (Libby Kurien), Airijos, Lietuvos, Graikijos ir Kipro parlamentų nuolatiniai atstovai ES ir kiti COSAC sekretoriato nariai bei Europos Parlamento Ryšių su nacionaliniais parlamentais direktorato atstovas.
Europos reikalų komiteto patarėja
Dovilė Paužaitė- Šliachtovič (tel. (8 5) 239 6763, mob. 8 620 75187; el. p.: dovile.pauzaite@lrs.lt)
Seimo Pirmininko pavaduotojo Gedimino Kirkilo patarėja
Morta Vidūnaitė (tel. (8 5) 239 6278, mob. 8 612 01121; el. p.: Morta.Vidunaite@lrs.lt)

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.





